**Digitális Jólét Program Fintech Design Verseny**

**hallgatói pályázati kiírás**

A Digitális Jólét Program egyik fő célkitűzése, hogy népszerűsítse a digitális pénzügyeket és felhívja a figyelmet a fintechszolgáltatásokra. A digitális pénzügyek iránti bizalom erősödéséhez hozzájárulhatnak a szolgáltatók ügyfélközpontú, fogyasztói biztonságot és elégedettséget szem előtt tartó fejlesztései. A kényelmesen, biztonságosan és megbízhatóan működő pénzügyi szolgáltatások jelentik a biztos alapot az innováció számára.

**A Digitális Jólét Nonprofit Kft. fintech témájú pályázatot hirdet felsőoktatási hallgatók számára.**

**A verseny védnöke: Gulyás Tibor, az Innovációs és Technológiai Minisztérium innovációért felelős helyettes államtitkára.**

**A pályázat mottója**:

***Digitális Jólét Program (DJP) – Fintech design a digitális pénzügyi kompetencia fejlesztésének szolgálatában***

A pályamunkákat az alábbi kategóriákban lehet benyújtani:

1. **Digitálistermék-design** – kedvezménykártya, pontgyűjtő kártya grafikája, virtuális kártya, ***környezetbarát „zöld” kártya***, VIP-kártya (pl. metal card) arculatának tervezése; chatbot avatár; a kategórián belül újító termékek koncepciója vagy létező megoldások továbbgondolása is elfogadott.

A pályamű digitális vagy digitalizált grafika.

1. **Service design/UX design** – azonnali fizetési szolgáltatásokra alapuló szolgáltatás prototípusa, mockupja; PSD2 (pénzforgalmi irányelv) alapú fejlesztés prototípusa, mockupja; egy valós vagy elképzelt webshop fizetési check-out folyamatának ügyfélcentrikus újratervezése; kiemelten a felhasználói élmény, **felhasználói elégedettség**, **ergonómia, akadálymentesség** növelése designmegoldásokkal.

A pályamű digitális vagy digitalizált grafika, képernyőkép szöveges projektleírással, alkalmazásmockup, -prototípus.

1. **Fintech témájú érzékenyítő tartalom vizuális megjelenítése** – bármely fintech témájú ismeretterjesztő, érzékenyítő tartalom vizuális megjelenítése, iskolás korúaknak és/vagy felnőtt célcsoportnak. A pályamű digitális vagy digitalizált grafika (pl. infografika, internetes banner, roll-up grafika, plakátterv) konkrét és világos ismeretterjesztő üzenetekkel (pl. a készpénzhasználat csökkentése, sárga csekk elektronikus befizetése, érintésmentes fizetés stb.). Elvárás, hogy a művek egyértelműen határozzák meg az üzenetet és a célcsoportot.

A pályaművet nem szükséges fizikai formában előállítani!

**A versenyre jelentkezni a palyazat@djnkft.hu címen lehet a név, életkor, elérhetőség, hallgatói jogviszony és a versenykategória megadásával. A pályázatokat május 31-éig kell benyújtani ugyanerre az e-mail-címre. A pályaműveket elfogadjuk abban az esetben is, ha előzetes regisztráció nem történt.**

A pályázat szakmai partnerei:

|  |  |  |  |  |  |
| --- | --- | --- | --- | --- | --- |
|  |  |  |  |  |  |
|  |  |  |  |  |  |

1. **Részvételi feltételek**

A pályázat

* felsőoktatásban tanulmányokat folytató, osztatlan alap-, mester-, illetve PhD-képzésen részt vevő hallgatók részére

kerül meghirdetésre.

Nem vehet részt a pályázaton, aki a pályázat valamely bírálóbizottságának tagja, illetve bírálóbizottsági tag Ptk. 8:1. § (1) bekezdése szerinti hozzátartozója.

1. **A pályázatok benyújtásának tartalmi követelményei**

Pályázni kizárólag olyan pályaművel lehet, amelyet korábban nem nyújtottak be más, munkavégzéshez közvetlenül kapcsolódó célból, továbbá közzététel, megjelentetés (publikáció) céljából.

Ezúton szeretnénk felhívni a figyelmet a hivatkozások és idézések korrekt használatára.

A pályázati kiírásban megjelölt témakörök nem minősülnek műcímeknek. A pályázók az egyes témakörökön belül dolgozzák ki pályaműveiket, akár annak egészét, akár annak csak egy jól körülhatárolt részét illetően.

A pályaművekben külön fel kell tüntetni mind a választott témakört, mind pedig a szerző által adott címet.

1. **A pályázatok benyújtásának formai követelményei**
2. **Általános követelmények:**
* A szöveges pályaművek maximális terjedelme 3 szerzői ív (egy szerzői ív negyvenezer leütés, lábjegyzetekkel és szóközökkel együtt).
* A szöveget rich text (.rtf) fájlformátumban, 12-es betűmérettel, Times New Roman betűtípussal, sorkizárt elrendezéssel, másfélszeres sorközzel, 2,5 cm-es margóval kell elkészíteni.
* A szöveges pályaműveket tartalomjegyzékkel és irodalomjegyzékkel kell ellátni.
* A végjegyzetek használata mellőzendő, a lábjegyzeteket arab számmal kell számozni 1-től kezdődően.
* Internetes forrásokra történő hivatkozás esetén a szerzői és címadatok mellett fel kell tüntetni a forrás elérését (url), valamint a letöltés, illetve megtekintés dátumát.
1. **A grafikus pályaművekre vonatkozó követelmények**
* A grafikus pályaműveket több méretben és felbontásban is be lehet nyújtani, de ezek egyike az alkalmazás szerinti 1:1 arányú méret kell legyen (pl. bankkártya 40 × 66 mm, telefon képernyőméretei stb.).
* *Digitális formátumok*: PNG, PSD.
* *Poszter*: Az ábrákat a poszteren szabadon lehet elhelyezni a hasábokhoz igazítva (max. három hasáb szélességű), a mellékelt hivatkozási szabályoknak megfelelően. Ezenkívül kérjük a lehető legnagyobb formátumban mellékelni az elküldött pályamunka mellett a poszteren szereplő képeket, ábrákat, hogy a nagyítás után megfelelő minőségben jelenhessenek meg. Karakterszám/arányok: A poszter méretei max. 7000 leütést engednek (plusz az ábrák). Az ábrák aránya a szöveghez képest nem lehet nagyobb 50%-nál, de szerepelnie kell ábrának a poszteren. Hivatkozások rendje: Az ábrákat számozva és a forrás megjelölésével kell feltüntetni akkor is, ha saját szerkesztésű az ábra. Az ábrák aláírása 6 pontos betűmérettel legyen szedve (pl.: 1. sz. ábra, címe. Forrás:). A szövegben csak arab számozással sorszámozott (pl: [1]) hivatkozást használjanak. A törzsszöveg után a felhasználás sorrendjében a sorszámmal kezdve helyezzék el a felhasznált irodalomjegyzéket (az ábrák forrását is).
* *Prototípus, mockup:* A pályaműveket olyan formátumban kell elküldeni, amelyben a bírálók egyéb feltétel teljesítése nélkül is kipróbálhatják, megtekinthetik azt (pl. videóbemutató, online elérés). A prototípusokat, mockupokat olyan formában kell benyújtani, amiből egyértelműen azonosítható, hogy a művet a pályázó készítette.
* *Banner*, *roll-up*: A pályaműveket a nemzetközi hirdetési szabványok szerinti méretezésben kell elkészíteni.

**c) A benyújtás technikai tudnivalói:**

A pályamunka valamennyi példányán szükséges feltüntetni:

* a választott témakört és a mű címét,
* a pályázó nevét és képzőintézményét, illetve képzését,
* a képzési szintet (graduális/PhD).

**A pályázatokat a** **palyazat@djnkft.hu** **e-mail-címre kérjük beküldeni május 31-ig. A beérkezésről visszaigazoló e-mailt küldünk.**

1. **A pályamunkák elbírálása**

A pályaműveket az adott terület kiemelkedő szakembereiből álló bírálóbizottságok értékelik kategóriánként. Az értékelés alapján a bírálóbizottságok tesznek javaslatot a pályadíjak odaítélésére, illetve a Digitális Jólét Nonprofit Kft. ügyvezetője részére különdíj vagy egyéb elismerés odaítélésére.

A bírálatban részt vevő szakmai szervezetek: Digitális Jólét Program, Magyar Posta, Magyar Nemzeti Bank, Budapesti Corvinus Egyetem, GRÁNIT Bank, Ergomania, Frontira, MKB Fintechlab, Peak Financial Services, 5mart Studio, Talk-a-bot;

**A díjazott pályázók e-mailen és telefonon is tájékoztatást kapnak eredményükről, illetve nyereményeikről 2021. június 30-ig.**

1. **Pályamunkák díjazása**

A pályamunkák díjazása kategóriánként az alábbiak szerint történik:

Mindhárom kategóriában díjazzuk a legkiemelkedőbb pályaművet, emellett a DJ Nkft. ügyvezetője dönthet különdíj odaítéléséről.

A **Service design/UX design kategória nyertese a GRÁNIT Bank felajánlásában 100 ezer Ft értékű okostelefont kap, a Raiffeisen Bank pedig a digitális termékdesign kategória nyertesét jutalmazza majd egy 100 ezer Ft értékű táblagéppel. A Digitális termékdesign kategória „zöld” kártyadesign különdíjasa a GRÁNIT Bank Platinum kártyáját nyerheti meg, a hozzá tartozó bankszámlával, egy éves díjmentes használattal.** A díjazott pályaművek alkotói emellett a DJP által felajánlott **EFOTT FESZTIVÁL hetijegyeket**, a szakmai partnerek által felajánlott gyakornoki lehetőségeket, rendezvényvouchereket nyerhetnek. A bíráló partnerek emellett **megkereshetik a pályázókat a mű hasznosítására vonatkozó ajánlattal.**

**Az ünnepélyes díjátadóra Magyarország legnagyobb fintech témájú rendezvénye, a 2021. szeptember 7–8-án zajló FinTech Show 5.0 keretében kerül sor. Az eseményre a nyerteseknek kétnapos belépőt biztosítunk.**

1. **Pályamunkák publikálása, hasznosítása**

A Digitális Jólét Nonprofit Kft. a nyertes pályaműveket a [www.digitalisjoletprogram.hu](http://www.digitalisjoletprogram.hu) weboldalon kívánja megjelentetni, de a szerzőnek lehetősége van a pályaművek más weboldalon, illetve kiadványban történő publikációjára is a bírálati eljárást követően. A díjazott pályamunkák konkrét hasznosítását, gyakorlati megvalósítását a szakmai partnerek megvizsgálják, és erre vonatkozóan az alkotóknak ajánlatot, javaslatot tehetnek.

**Budapest, 2021. május 11.**